CELEX: 62019TN0177
Language: hu
Date: 2019-03-21 00:00:00
Title: T-177/19. sz. ügy: 2019. március 21-én benyújtott kereset — Exxonmobil Petroleum & Chemical kontra ECHA

3.6.2019   
            
            
               HU
            
            
               Az Európai Unió Hivatalos Lapja
            
            
               C 187/80
            
         
      2019. március 21-én benyújtott kereset — Exxonmobil Petroleum & Chemical kontra ECHA
      (T-177/19. sz. ügy)
      (2019/C 187/87)
      Az eljárás nyelve: angol
      
         Felek
      
      
         Felperes: Exxonmobil Petroleum & Chemical BVBA (Antwerpen, Belgium) (képviselők: M. Navin-Jones Solicitor és A. Kołtunowska ügyvéd)
      
         Alperes: Európai Vegyianyag-ügynökség
      
         Kérelmek
      
      A felperes azt kéri, hogy a Törvényszék:
      
                  —
               
               
                  nyilvánítsa a keresetet elfogadhatónak és megalapozottnak;
               
            
                  —
               
               
                  a fenantrénre vonatkozó részében semmisítse meg a különös aggodalomra okot adó anyagoknak a XIV. mellékletbe felvenni javasolt anyagok jelöltlistájára történő felvételéről szóló, 2019. január 15-én közzétett ED/88/2018. sz. ECHA-határozatot;
               
            
                  —
               
               
                  az alperest kötelezze a költségek viselésére.
               
            
         Jogalapok és fontosabb érvek
      
      Keresete alátámasztása érdekében a felperes két jogalapra hivatkozik.
      
                  1.
               
               
                  Az első jogalap azon alapul, hogy az alperes nyilvánvalóan tévesen értékelte a fenantrén nagyon tartós megmaradással kapcsolatos tulajdonságait, és túllépte a hatáskörét, továbbá megsértette a 2006. december 18-i 1907/2006/EK európai parlamenti és tanácsi rendelet (1) 59. cikkét azzal, hogy:
                  
                              —
                           
                           
                              a magas hőmérsékletű kőszénkátrány összetevőjét képező fenantrén nagyon tartós megmaradással kapcsolatos tulajdonságairól szóló, a tagállami bizottságtól származó 2019. évi alátámasztó dokumentum megállapításaira támaszkodott, anélkül hogy saját maga értékelte volna a rendelkezésre álló információkat, és következésképpen átvette az említett dokumentumban szereplő hibákat;
                           
                        
                              —
                           
                           
                              a fenantrén nagyon tartós megmaradással kapcsolatos tulajdonságait illetően olyan következtetéseket vont le, amelyeket az alapul vett bizonyítékok nem tudtak alátámasztani;
                           
                        
                              —
                           
                           
                              nem vette figyelembe a rendelkezésre álló azon bizonyítékokat, amelyek komoly kérdéseket vetettek fel az OECD által a fenantrénra vonatkozóan végzett 308. sz. víz-üledék szimulációs vizsgálat megbízhatósága és rendkívüli konzervativizmusa kapcsán;
                           
                        
                              —
                           
                           
                              nem vette figyelembe azokat az információkat, amelyek megkérdőjelezték a 308. sz. OECD-vizsgálat eredményeinek a hőmérséklet megmagyarázása érdekében végzett kiigazításakor alkalmazott számítási módszert;
                           
                        
                              —
                           
                           
                              nem vizsgálta a fenantrén tartós megmaradására vonatkozó új bizonyítékokat, amelyek a nyilvános konzultáció ideje alatt a rendelkezésére álltak; valamint
                           
                        
                              —
                           
                           
                              nem vett figyelembe minden releváns információt a fenantrén tartós megmaradással kapcsolatos tulajdonságait megállapító bizonyítékok mérlegelésekor, különös tekintettel a fenantrén fotokémiai lebomlására, feloldására és párolgására.
                           
                        
            
                  2.
               
               
                  A második jogalap azon alapul, hogy a vitatott aktus elfogadásával az alperes megsértette az arányosság európai uniós jogi elvét.
               
            
         (1)  A vegyi anyagok regisztrálásáról, értékeléséről, engedélyezéséről és korlátozásáról (REACH), az Európai Vegyianyag-ügynökség létrehozásáról, az 1999/45/EK irányelv módosításáról, valamint a 793/93/EGK tanácsi rendelet, az 1488/94/EK bizottsági rendelet, a 76/769/EGK tanácsi irányelv, a 91/155/EGK, a 93/67/EGK, a 93/105/EK és a 2000/21/EK bizottsági irányelv hatályon kívül helyezéséről szóló, 2006. december 18-i 1907/2006/EK európai parlamenti és tanácsi rendelet (HL L 396., 2006.12.30., 1. o.; helyesbítések: HL L 136., 2007.5.29., 3. o.; HL L 141., 2008.5.31., 22. o.; HL L 36., 2009.2.5., 84. o.; HL L 118., 2010.5.12., 89. o.; HL L 212., 2015.8.11., 39. o.).